Εμμάνουελ Ολισαντέμπε

Ο **Εμμάνουελ Ολισαντέμπε** (Emmanuel Olisadebe) (22 Δεκεμβρίου 1978) είναι Πολωνός-Νιγηριανός πρώην ποδοσφαιριστής.

Ξεκίνησε την καριέρα του με την Τζάσπερ Γιουνάιτεντ και ακολούθως είχε μια επιτυχημένη καριέρα με την Πολόνια Βαρσοβίας, με την οποία το 2000 κέρδισε την Εκστρακλάσα, το Κύπελλο Πολωνίας και το Σούπερ Καπ Πολωνίας. Έπαιξε επίσης σε συλλόγους στην Ελλάδα, στην Κύπρο, στην Αγγλία και στην Κίνα.

Γεννημένος στη Νιγηρία, τράβηξε την προσοχή της Εθνικής Πολωνίας αφού έλαβε την πολωνική υπηκοότητα. Σκόραρε 11 γκολ σε 25 συμμετοχές μεταξύ 2000 και 2004 και συμμετείχε στο Παγκόσμιο Κύπελλο του 2002. Ήταν ο πρώτος μαύρος παίκτης στην ιστορία της Εθνικής Πολωνίας.

## Καριέρα

### Πολόνια Βαρσοβίας
Ο Ολισαντέμπε ξεκίνησε να παίζει για την Πολόνια Βαρσοβίας κατά τη διάρκεια της σεζόν 1997–98 της Εκστρακλάσα, όπου στην πρώτη του σεζόν έπαιξε σε 13 αγώνες. Κατά τη διάρκεια της παρουσίας του στην πολωνική πρωτεύουσα, βοήθησε την ομάδα να εξασφαλίσει τον πρώτο της τίτλο πρωταθλήματος μετά από 50 χρόνια, τη σεζόν 1999–2000, σημειώνοντας 12 γκολ. Κέρδισε επίσης το Κύπελλο και το Σούπερ Καπ Πολωνίας εκείνη τη σεζόν.

### Παναθηναϊκός

Ο Ολισαντέμπε κέντρισε το ενδιαφέρον του Παναθηναϊκού παίζοντας ως αντίπαλος του στον Γ΄ προκριματικό γύρο του Τσάμπιονς Λιγκ το 2000. Έτσι τον Ιανουάριο του 2001 αποκτήθηκε από τον Παναθηναϊκό ως δανεικός και στη συνέχεια με κανονική μεταγραφή. Σκόραρε 24 γκολ σε 78 αναμετρήσεις και έγινε από τους αγαπημένους των οπαδών της ομάδας, που τον αποκαλούσαν «Μανωλάκη» ή «Πράσινο Μίλι». Σημαντικό ρόλο είχε στην κατάκτηση του νταμπλ το 2004, σκοράροντας στα τελευταία λεπτά και των τεσσάρων κρίσιμων τελευταίων αγωνιστικών της Α' Εθνικής της περιόδου 2003/4. Εκείνη την περίοδο πολλές μεγάλες ευρωπαϊκές ομάδες τον είχαν στο στόχαστρο τους αλλά δεν κατάφερε να πάρει μεταγραφή λόγω των σοβαρών προβλημάτων που αντιμετώπιζε με το γόνατό του.

### Πόρτσμουθ

Τον Ιανουάριο του 2006, ο Ολισαντέμπε παραχωρήθηκε στην Πόρτσμουθ αλλά δεν κατάφερε να επανέλθει πλήρως από τους τραυματισμούς του και δεν πέτυχε τίποτα με την αγγλική ομάδα καταγράφοντας μόλις 2 συμμετοχές.

### Σκόντα Ξάνθη

Την περίοδο 2006-2007, δόθηκε δανεικός στην Skoda Ξάνθη. Ούτε όμως εκεί μπόρεσε να βρει τον καλό του εαυτό έχοντας 6 μόλις συμμετοχές και κανένα γκολ.

### ΑΠΟΠ Κινύρας

Το καλοκαίρι του 2007, ο Ολισαντέμπε έλυσε το συμβόλαιο του με την Ξάνθη και αποφάσισε να συνεχίσει την καριέρα του στον ΑΠΟΠ Κινύρας. Εκεί έκανε μια καλή σεζόν, έχοντας 6 γκολ σε 17 εμφανίσεις.

### Χενάν Κονστράκσιον

Το 2008 τον προσέγγισαν από την κινεζική Χενάν Κονστράκσιον. Ο Ολισαντέμπε πείστηκε να συνεχίσει στην Κίνα και η επιλογή του αποδείχθηκε σωστή αφού έκανε δύο πολύ καλές σεζόν πετυχαίνοντας συνολικά 22 γκολ. Και τις δύο χρονιές του στην Κίνα ήταν υποψήφιος για Πολυτιμότερος Παίκτης του πρωταθλήματος, όπου τερμάτισε δεύτερος.

## Εθνική ομάδα
Αν και Νιγηριανός στην καταγωγή, ο Ολισαντέμπε έγινε Πολωνός πολίτης το 2000 και κλήθηκε στην Εθνική Πολωνίας. Σκόραρε 8 γκολ σε 10 αγώνες των προκριματικών του Παγκοσμίου Κυπέλλου 2002, καθώς η ομάδα του προπονητή Βουαντίσουαφ Έγκελ προκρίθηκε στο Παγκόσμιο Κύπελλο του 2002, το πρώτο τους από το 1986, κερδίζοντας μία ψήφο για τον Παγκόσμιο Παίκτη της Χρονιάς 2001 της FIFA. Πέτυχε το δεύτερο από τα τρία γκολ σε μια νίκη επί της Νορβηγίας την 1η Σεπτεμβρίου, η οποία επιβεβαίωσε την πρόκριση.

Ο Ολισαντέμπε σημείωσε το πρώτο γκολ της Πολωνίας στο Παγκόσμιο Κύπελλο του 2002, σε μια νίκη με 3-1 εναντίον των Ηνωμένων Πολιτειών στη Ντέτζον, στον τελευταίο αγώνα των ομίλων. Ωστόσο, η Πολωνία δεν προκρίθηκε στον δεύτερο γύρο και ο Ολισαντέμπε δεν θα σκόραρε ξανά για την Πολωνία. Ο Βουαντίσουαφ Έγκελ, ο προπονητής που έφερε τον Ολισαντέμπε στην ομάδα, παραιτήθηκε μετά τον αποκλεισμό της Πολωνίας από το Παγκόσμιο Κύπελλο και ύστερα από μερικές σποραδικές εμφανίσεις για την εθνική ομάδα, ο Ολισαντέμπε δεν αγωνίστηκε ξανά με αυτήν.

## Προσωπική ζωή
Ο Ολισαντέμπε υποστήριξε την εκστρατεία «Let’s Kick Racism out of the Stadiums», που διοργανώθηκε από την πολωνική οργάνωση «Ποτέ Ξανά». Παντρεύτηκε μια Πολωνή, την Μπεάτα Σμολίνσκα, το 2001 και παρέμειναν παντρεμένοι μέχρι το 2017, όπου χώρισαν με φιλικούς όρους.Ο Ολισαντέμπε αποσύρθηκε από το ποδόσφαιρο το 2012 και τελικά επέστρεψε στη Νιγηρία. Αν και παραδέχεται ότι μερικές φορές του λείπει η Πολωνία, προτιμά τη ζωή στην αρχική του πατρίδα, τη Νιγηρία, όπου τώρα ασχολείται με την κατασκευή κατοικιών.

## Στατιστικά σταδιοδρομίας
### Εθνική ομάδα

## Διακρίσεις
; Πολόνια Βαρσοβίας

* Εκστρακλάσα: 1999–2000
* Κύπελλο Πολωνίας: 2000
* Σούπερ Καπ Πολωνίας: 2000

; Παναθηναϊκός

* Σούπερλιγκ Ελλάδας: 2003–04
* Κύπελλο Ελλάδας: 2003–04

**Ατομικές**

* Πολωνός Ποδοσφαιριστής της Χρονιάς: 2001
* Τέταρτος Καλύτερος Πολωνός Αθλητής της Χρονιάς: 2002
* Υποψήφιος για Παίκτης της Χρονιάς της ΦΙΦΑ: 2002

## Παραπομπές


## Εξωτερικοί σύνδεσμοι
* Προφίλ για το Παγκόσμιο Κύπελλο του 2002 στο BBC Sport
* Προφίλ στο 90minut.pl (πολωνικά)
* Προφίλ στο Sodasoccer.com (κινέζικα)
* Προφίλ στο Sohu.com (κινέζικα)

Κατηγορία:Πολωνοί ποδοσφαιριστές
Κατηγορία:Νιγηριανοί ποδοσφαιριστές
Κατηγορία:Επιθετικοί ποδοσφαιριστές
Κατηγορία:Πολιτογραφημένοι πολίτες της Πολωνίας
Κατηγορία:Ποδοσφαιριστές Εθνικής Πολωνίας
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Πολόνια Βαρσοβίας
Κατηγορία:Ποδοσφαιριστές Εκστρακλάσα
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Πολωνοί ποδοσφαιριστές στο εξωτερικό
Κατηγορία:Ποδοσφαιριστές Πόρτσμουθ ΦΚ
Κατηγορία:Ποδοσφαιριστές Πρέμιερ Λιγκ
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Α.Ο. Ξάνθη
Κατηγορία:Ποδοσφαιριστές ΑΠΟΠ Κινύρα Πέγειας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ξένοι ποδοσφαιριστές στην Κύπρο
Κατηγορία:Ποδοσφαιριστές Χενάν Τζιανιέ ΦΚ
Κατηγορία:Ποδοσφαιριστές Σούπερ Λιγκ Κίνας
Κατηγορία:Ξένοι ποδοσφαιριστές στην Κίνα
Κατηγορία:Ποδοσφαιριστές Π.Α.Ε. Βέροιας
Κατηγορία:Ποδοσφαιριστές Φούτμπολ Λιγκ (Ελλάδα)